b'\n_START_ARTICLE_\nAlice (kaupunki)\n_START_SECTION_\nMaantiede\n_START_PARAGRAPH_\nAlice sijaitsee Etel\xc3\xa4-Afrikassa It\xc3\xa4-Kapin provinssin keskiosissa. Kaupunki on rakennettu Tyumejoen lounaisrannalle East Londonista l\xc3\xa4nteen. Kaupunki sijaitsee noin 520 metrin korkeudella merenpinnasta.\n_START_SECTION_\nIlmasto\n_START_PARAGRAPH_\nAlicessa on K\xc3\xb6ppenin ilmastoluokituksen mukaan subtrooppinen kostea ilmasto. Kes\xc3\xa4isin on l\xc3\xa4mmint\xc3\xa4 ja sateista, talvisin on leutoa ja kuivempaa. Vuoden keskil\xc3\xa4mp\xc3\xb6tila on noin 18\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 570 millimetri\xc3\xa4. Tammikuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 23\xc2\xa0\xc2\xb0C. Viilein kuukausi on hein\xc3\xa4kuu, jolloin keskil\xc3\xa4mp\xc3\xb6tila on noin 13\xc2\xa0\xc2\xb0C. Sateisin kuukausi on maaliskuu, jolloin sataa keskim\xc3\xa4\xc3\xa4rin noin 80 millimetri\xc3\xa4. Kes\xc3\xa4kuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 21 millimetri\xc3\xa4.\n_START_SECTION_\nHistoria\n_START_PARAGRAPH_\nAlicen kaupunki perustettiin vuonna 1824 l\xc3\xa4hetyssaarnaajien tukikohdaksi, ja se nimettiin brittil\xc3\xa4isen prinsessa Alicen mukaan. Siit\xc3\xa4 tuli virallisesti kaupunki vuonna 1852. Vuonna 1916 kaupunkiin perustettiin Etel\xc3\xa4-Afrikan ensimm\xc3\xa4inen mustien yliopisto.\n_START_SECTION_\nTalous\n_START_PARAGRAPH_\nKarjankasvatus, sitrushedelmien ja tupakan viljely ovat Alicen t\xc3\xa4rkeimpi\xc3\xa4 elinkeinoja, joita harjoitetaan kaupunkia ymp\xc3\xa4r\xc3\xb6ivill\xc3\xa4 tasangoilla. Kaupungista on hyv\xc3\xa4t maantie- ja junayhteydet East Londoniin.\n_START_SECTION_\nV\xc3\xa4est\xc3\xb6\n_START_PARAGRAPH_\nVuoden 2011 v\xc3\xa4est\xc3\xb6nlaskennan mukaan Alicessa oli 15\xc2\xa0143 asukasta, joista noin 93 prosenttia oli mustia, 5,5 prosenttia v\xc3\xa4rillisi\xc3\xa4, 0,5 prosenttia valkoisia ja 0,3 prosenttia aasialaisia. Yleisin \xc3\xa4idinkieli oli xhosa, jota puhui 57 prosenttia kaupungin asukkaista. Muita yleisi\xc3\xa4 \xc3\xa4idinkieli\xc3\xa4 olivat afrikaans ja englanti.'